Flora se Geheime Taal - Petronel Baard
Stories about Southern African plants, indigenous wisdom and plant symbolism
In Flora se Geheime Taal word "simboliese taal" ingespan om nuuskierigheid oor Suider-Afrikaanse plante te prikkel en iets van hul geheimenisse oor te dra. Neem dié boek saam botaniese tuin of veld toe en gaan ontdek verder wat plante graag vir jou wil vertel.
Madine Swart se pragtige boek is 'n inspirasie agter ons teks, soos wat hierdie minsame skrywer gou 'n enorme steunpilaar vir die produksie geword het.
Madine beskryf hul ervaring van die bekenstelling van ons vertoning, 11 Junie 2021 in Mosselbaai:
'N SEISOEN TE BLOM
Dis Junie-maand 2021 en vier vriendinne is oppad na Mosselbaai. Na meer as 'n jaar se inperking is ons uitgehonger vir kuier en veral vir 'n vertoning…Die vertoning is oorweldigend. Ons het al amper vergeet hoe lekker dit is om deur kuns gevoed te word. Petronel se warmte en hartlikheid versprei soos die geur van boegoe.
Seisoene word treffend aangekondig deur besonderse blomkrone, en die tema van elke seisoen word kreatief met gedigte en musiek afgewissel. Die orkes se wonderlike musiek spoel oor ons, en vul die unieke ruimte van die Dias-museum.
Petronel se reis deur die seisoene bied veral in hierdie tyd 'n lafenis. Die produksie is 'n bevestiging dat kreatiwiteit selfs te midde van 'n pandemie kan blom…
Hierdie produksie van Petronel en haar span is deel van 'n groter projek wat ons daaraan herinner dat ons mekaar nodig het. Viooltjies maak 'n klank as hul teen mekaar skuur, maar nie as hul alleen staan nie. Boegoe stel 'n lieflike geur vry as die blaartjies gevryf word. Petronel beskik oor 'n uitsonderlike vermoë om mense aan mekaar te verbind en wil graag vroue bymekaar bring, sodat hulle talente en vaardighede "opgeteken" kan word.
Sodra hierdie vertoning op pad is na jou dorp, laai jou vriendinne op en gaan vier vrouwees. Want enige seisoen is 'n goeie seisoen om te blom.